PATVIRTINTA

Varėnos ,,Ąžuolo“ gimnazijos

direktoriaus 2023 m. rugpjūčio 31 d.

                                                           įsakymu Nr. V-145

**VARĖNOS ,,ĄŽUOLO“ GIMNAZIJOS MOKINIŲ PAMOKŲ LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Varėnos ,,Ąžuolo“ gimnazijos (toliau – Gimnazijos) mokinių pamokų lankomumo užtikrinimo tvarkos aprašas (toliau – Tvarkos aprašas) nustato nepilnamečių ir pilnamečių mokinių, besimokančių pagal pagrindinio ugdymo antrosios dalies ir vidurinio ugdymo programas (toliau kartu – mokiniai), praleistų mokymosi dienų ir (ar) pamokų pateisinimo galimybes, informavimo apie neatvykimą į Gimnaziją laiką ir būdus, mokyklos veiksmus užtikrinant punktualų ir reguliarų Gimnazijos lankymą.

2. Tvarkos aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.

3. Gimnazijos nelankymas Tvarkos apraše suprantamas kaip mokinio neatvykimas į Gimnaziją, nedalyvavimas pamokoje (ar jos dalyje), kuri privaloma pagal Gimnazijos pamokų tvarkaraštį, ar kitame privalomame ugdymo proceso užsiėmime.

4. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

5. Mokinio neatvykimas į Gimnaziją, nedalyvavimas pamokoje (ar jos dalyje) gali būti pateisintas dėl šių priežasčių:

5.1. **ligos** ar apsilankymo pas gydytoją:

5.1.1. ne daugiau nei 5 mokymosi dienas per kalendorinį mėnesį gali pateisinti nepilnamečio mokinio tėvai (globėjai, rūpintojai) arba pats pilnametis mokinys;

5.1.2. mokiniui praleidus daugiau nei 5 mokymosi dienas per kalendorinį mėnesį, praleistos pamokos pateisinamosnepilnamečio mokinio tėvams (globėjams, rūpintojams) arba pačiam pilnamečiui pateikus dokumentus klasės vadovui, kad buvo kreiptasi į asmens sveikatos priežiūros įstaigą;

5.1.3. parodomas siuntimas, pranešimas, žinutė ar pan. apie apsilankymą pas šeimos ar kitą gydytoją;

5.1.4. atsiradusių sveikatos sutrikimų mokiniui esant Gimnazijoje (pamokų tvarkaraštyje nustatytu laikotarpiu) jis kreipiasi į sveikatos priežiūros specialistą, jam nesant į socialinį pedagogą ar klasės vadovą, administraciją;

5.2. **kitų svarbių asmeninių priežasčių**, nepilnamečio mokinio tėvams (globėjams, rūpintojams) arba pilnamečiui mokiniui prašant klasės vadovas gali pateisinti ne daugiau nei 3 mokymosi dienas per pusmetį:

5.2.1.  dėl svarbių šeimos aplinkybių: artimųjų laidotuvių, sunkios ligos, šeimos švenčių;

5.2.2. dėl mokinio tikslinio kvietimo atvykti į valstybinę ar savivaldybės instituciją ar įstaigą nepilnamečio mokinio tėvams (globėjams, rūpintojams) ar pilnamečiam mokiniui pranešus apie kvietimą ir pateikus tai patvirtinančius dokumentus.

 5.2.3. dėl vairavimo **egzamino laikymo**, pateikus vairavimo mokyklos pažymą.

 **Pamokų metu mokinys negali lankyti vairavimo pamokų.** (Jeigu, atskirais atvejais, išvyksta į vairavimo pamokas kitame mieste, privalo pateikti tai įrodantį dokumentą iš vairavimo mokyklos ir vyksta 3-jų galimų pateisinti dienų sąskaita arba praleistos pamokos žymimos kaip nepateisintos.)

 5.2.4. galima pateisinti ir daugiau mokymosi dienų vieną kartą per mokslo metus, jei mokinys sistemingai lankė gimnaziją, jo ugdymo(si) rezultatai geri. Nepilnamečio mokinio tėvai (globėjams, rūpintojams) arba pilnametis mokinys kreipiasi raštu į Gimnazijos direktorių, nurodo pagrįstas priežastis, pateikia pagrindžiančius jas dokumentų ar jų kopijas;

 5.3. dėl **nepalankių oro sąlygų, įvykių**, susijusių su visuomeniniu ar kitu transportu, kuriuo mokinys vyksta į Gimnaziją, eismo sutrikimų ar kitų nenugalimos jėgos (*force majeure*) aplinkybių;

5.4. dėl mokinio **dalyvavimo sporto varžybose, olimpiadoje ir / ar kitame ugdomajame renginyje** (toliau – renginys), kuris organizuojamas Gimnazijoje (dienyne žymime ,,e“). Pamokas pateisina klasės vadovas, gavęs iš renginio organizatoriaus mokinių, dalyvaujančių renginyje, sąrašą;

5.5. **direktoriaus įsakymu**:

5.5.1. dėl mokinio atstovavimo gimnazijai tarptautiniuose, respublikiniuose, regioniniuose, savivaldybės organizuojamuose renginiuose, konkursuose, olimpiadose, konferencijose, sporto varžybose ir kituose renginiuose (dienyne žymime ,,e“);

5.5.2. dėl mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas kitų institucijų ar įstaigų (dienyne žymime ,,e“).

5.5.3. nepilnamečio mokinio tėvų (globėjų, rūpintojų) arba pilnamečio mokinio prašymu suteikus poilsio dienas už atstovavimą Gimnazijai varžybose, konkursuose, olimpiadose per atostogas, savaitgalio ar švenčių dienomis; taip pat suteikus laisvą nuo pamokų laiką pasiruošti dalyvauti šalies ir tarptautinėse olimpiadose, varžybose.

**III SKYRIUS**

**INFORMAVIMAS APIE NEATVYKIMĄ Į GIMNAZIJĄ**

6. **Pilnametis** mokinys privalo:

6.1. negalėdamas atvykti į Gimnaziją ar dalyvauti pamokose privalo iki tos dienos pamokų pradžios, esant objektyvioms priežastims ne vėliau kaip tą pačią dieną iki pamokų pabaigos elektroniniu laišku, pranešimu e. dienyne, telefono skambučiuar žinute telefonu pranešti klasės vadovui apie neatvykimo į Gimnaziją ar nedalyvavimo pamokose priežastis;

6.2. pilnametis turi pranešti, kad buvo kreipęsis į asmens sveikatos priežiūros įstaigą, jei dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas, ir pateikti pažymą iš esveikatos, registracijos pas gydytoją taloną arba jų kopijas.

7. **Nepilnamečio mokinio tėvai** (globėjai, rūpintojai), paisydami išimtinai geriausių vaiko interesų, privalo:

7.1. laišku elektroniniame dienyne, telefono skambučiu ar žinute ne vėliau kaip iki tos dienos pamokų pradžios, kai nepilnametis mokinys negali atvykti į mokyklą ar dalyvauti pamokose, arba esant objektyvioms priežastims ne vėliau kaip tą pačią dieną iki pamokų pabaigos pranešti klasės vadovui apie neatvykimo į Gimnaziją ar nedalyvavimo pamokose priežastis;

7.2. laišku elektroniniame dienyne, telefono skambučiu ar žinute pranešti, kad dėl vaiko ligos buvo kreiptasi į asmens sveikatos priežiūros įstaigą, jei nepilnametis mokinys dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas, ir pateikti pažymą iš esveikatos, registracijos pas gydytoją taloną arba jų kopijas.

8. Gimnazija:

8.1. **dalykų mokytojai** privalo:

8.1.1. fiksuoti mokinio nebuvimą pamokoje elektroniniame dienyne iki pamokos pabaigos;

8.1.2. informuoti klasės vadovą, VGK mokiniui sistemingai nedalyvaujant pamokose.

8.2. **Klasės vadovas**  elektroniniu laišku, pranešimu e. dienyne, telefono skambučiu ar žinute privalo:

8.2.1. tą pačią dieną informuoti nepilnamečio mokinio tėvus (globėjus, rūpintojus) apie jų vaiko neatvykimą į Gimnaziją ar nedalyvavimą pamokoje, jei tėvai (globėjai, rūpintojai) apie tai nepraneša;

8.2.2. tą pačią dieną informuoti nepilnamečio mokinio tėvus (globėjus, rūpintojus) apie jų vaiko išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos;

8.2.3. tą pačią dieną informuoti pilnametį mokinį apie jo neatvykimo į Gimnaziją fiksavimą ir informuoti jo tėvus (rūpintojus), mokiniui sutikus raštu, jei jis nepranešė Gimnazijai apie neatvykimą į Gimnaziją ar nedalyvavimą pamokoje;

8.2.4. tą pačią dieną informuoti pilnametį mokinį ir jo tėvus (globėjus, rūpintojus), mokiniui sutikus, apie mokinio išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos.

**IV SKYRIUS**

**PRIEMONĖS GIMNAZIJOS LANKOMUMUI UŽTIKRINTI**

9. Gimnazijoje stebimas mokinių pamokų lankymas:

9.1**. klasės vadovas**:

9.1.1. atsakingas už bendrą klasės mokinių pamokų lankomumo apskaitą el.dienyne ir tėvų informavimą;

9.1.2. kuruojančiam pavaduotojui ugdymui ar socialiniam pedagogui paprašius, parengia ir pateikia informaciją apie galimas mokinių praleistų pamokų priežastis, jau taikytas prevencinio poveikio priemones;

9.1.3. aiškinasi mokinių savavališko išėjimo (nelankymo) priežastis, apie jas informuoja nepilnamečio mokinio tėvus (globėjus, rūpintojus);

9.1.4. susirinkimų metu analizuoja mokinių pamokų praleidimo priežastis ir nelankymo pasekmes, aptaria prevencines priemones, siekia įtraukti nepilnamečio mokinio tėvus (globėjus, rūpintojus) į mokinių ugdymo(si) procesą;

9.1.5. kreipiasi į Vaiko gerovės komisiją dėl švietimo pagalbos priemonių taikymo nelankantiems arba vengiantiems lankyti mokyklą (pamokas) mokiniams;

9.1.6. sudaro mokinių, dalyvaujančių išvykose pamokų metu, sąrašus ir pateikia juos dalykų mokytojams per elektroninį dienyną;

9.1.7. ne vėliau kaip per tris dienas po mokinio grįžimo dienyne pateisina praleistas pamokas;

9.2. **Dalyko mokytojas:**

9.2.1. atsakingas už mokomojo dalyko pamokų lankomumo žymėjimą ir apskaitą;

9.2.2. sudaro mokinių, dalyvaujančių renginiuose, išvykose pamokų metu, sąrašus ir pateikia juos dalykų mokytojams per el. dienyną;

9.2.3. pastebėjęs problemą dėl mokinio lankomumo (pvz., mokinys vengia lankyti pamokas, neatvyksta į atsiskaitomuosius darbus, išeina iš mokomo dalyko pirmų ar paskutinių pamokų ir pan.), nedelsiant informuoja klasės vadovą ir mokinio tėvus (globėjus, rūpintojus) telefonu arba per el. dienyną;

9.2.4. dalykų mokytojai reguliariai elektroniniame dienyne žymi mokinių praleistas pamokas (žymėjimą atlieka tą pačią dieną iki 18 val.).

9.3. **Socialinis pedagogas:**

9.3.1. palaiko ryšius su gimnazijos administracija ir kitomis institucijomis, aiškinasi, vertina ir padeda spręsti mokyklos nelankymo problemas, aptaria situaciją su klasės vadovu ir dalyko mokytoju, numato situacijos gerinimo veiksmų planą;

9.3.2. individualiai dirba su tokiais mokiniais, jų šeimomis;

9.3.3. teikia siūlymus dėl švietimo pagalbos priemonių taikymo nelankantiems arba vengiantiems lankyti mokyklą (pamokas) mokiniams gimnazijos Vaiko gerovės komisijai.

9.3.4. informuoja apie gimnazijos nelankymą, vaikų nepriežiūrą policiją, Valstybės vaiko teisių apsaugos ir įvaikinimo tarnybos specialistus.

9.4. **Psichologas** teikia psichologinę pagalbą pamokų nelankantiems, vengiantiems lankyti mokyklą ir gimnazijos nelankantiems mokiniams, jų tėvams (globėjams, rūpintojams);

9.5. **Direktoriaus pavaduotojas ugdymui:**

9.5.1. vykdo stebėseną, kaip vykdoma gimnazijos pamokų lankomumo apskaita ir pamokų nelankymo prevencija;

9.5.2. rengia pažangumo ir lankomumo ataskaitas, kurias teikia mokytojų tarybos posėdžiuose;

9.5.3. analizuoja mokinių pamokų lankomumo problemas;

9.5.4. inicijuoja mokinių ir tėvų (globėjų, rūpintojų) susitikimus, dalyvaujant klasės vadovui, socialiniam pedagogui, dalykų mokytojams, direktoriui, psichologui;

9.6. **Visuomenės sveikatos priežiūros specialistas** suteikia pirmąją pagalbą mokiniui, atsiradus sveikatos sutrikimų mokiniui esant Gimnazijoje (pamokų tvarkaraštyje nustatytu laikotarpiu), informuoja klasės auklėtoją raštu el. dienyne, kuris pateisina mokinio praleistas pamokas (dėl ligos).

10. Jei mokinys pažeidžia pareigą punktualiai ir reguliariai lankyti Gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 5.1.1, 5.2. papunkčiuose, arba nėra informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti Gimnazijos (pamokų), klasės vadovas įspėja mokinį ir nepilnamečio mokinio tėvus (globėjus, rūpintojus) bei juos informuoja apie Tvarkos aprašo 6,9,11,12,13 punktuose nustatytus galimus mokyklos veiksmus, jei mokinys per einamuosius mokslo metus pakartotinai pažeis šią mokinio pareigą.

11. Jei mokinys per mokslo metus pakartotinai pažeidžia mokinio pareigą punktualiai ir reguliariai lankyti Gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, įvertinus pažeidimų aplinkybes ir apimtis dėl mokinio Gimnazijos nelankymo klasės vadovas, soc. pedagogas, direktoriaus pavaduotojas ugdymui teikia prašymą, kuris yra nagrinėjamas Vaiko gerovės komisijoje.

12. Jei mokinys po jo Gimnazijos nelankymo klausimų nagrinėjimo Gimnazijos vaiko gerovės komisijoje ir teikiant jos rekomenduotą švietimo pagalbą per mokslo metus nevykdo pareigos punktualiai ir reguliariai lankyti Gimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų, Gimnazijos direktorius Gimnazijos vaiko gerovės komisijai siūlant kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

13. Gimnazija, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Tarnybą ar jos įgaliotą teritorinį skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

14. Jei mokinys nelankė Gimnazijos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, Gimnazija, išnaudojusi visas švietimo pagalbos mokiniui teikimo galimybes, gali kreiptis į Varėnos rajono savivaldybės vaiko gerovės komisiją prašydama dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

15. Gimnazija, rengdama mokinių Gimnazijos lankomumo užtikrinimo tvarką ar nustatydama mokinių Gimnazijos lankomumą užtikrinančias normas Gimnazijos vidaus teisės aktuose, sudarydama ar keisdama mokymo sutartis, vadovaujasi Tvarkos aprašu. Mokinių Gimnazijos lankomumo užtikrinimo tvarkos aprašą tvirtina Gimnazijos direktorius, suderinęs su Gimnazijos taryba. Mokinių Gimnazijos lankomumo užtikrinimo tvarkos aprašas skelbiamas viešai Gimnazijos interneto svetainėje.

16. Su mokinių Gimnazijos lankomumo užtikrinimo tvarka supažindinami:

16.1. mokiniai klasės valandėlių metu (pasirašytinai);

16.2. mokinių tėvai (globėjai, rūpintojai) klasės mokinių tėvų susirinkimų metu ir pateikiant informaciją Gimnazijos elektroniniame dienyne;

16.3. mokytojai, švietimo pagalbos specialistai, kiti už mokinių lankomumo užtikrinimą mokykloje atsakingi asmenys  pateikiant informaciją Gimnazijos elektroniniame dienyne.

17. Mokinių, jų tėvų (globėjų, rūpintojų) pateikti pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo nekaupiami.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_